কাইযেনের প্রবর্তন সনাতন সংস্কৃতিতে বিরাট পরিবর্তন আনতে পারে। অথবা এও বলা যায় যে, কাইযেন প্রবর্তন করতে হলে সংস্কৃতিতে পরিবর্তন আনা আবশ্যক হয়। আমলাতান্ত্রিক সাংগঠনিক কাঠামোয় উচ্চপদস্থরা ট্যাকটিক্যাল বিষয়গুলোতেও সিদ্ধান্ত প্রদান ক’রে থাকে। তাছাড়া আদেশ-আনুগত্যের সম্পর্ক তাদেরকে রাশভারি প্রভুসদৃশ ক’রে তোলে এবং কর্মীদের কাছ থেকে দূরে সরিয়ে রাখে। আদেশের অনুবর্তনে অভ্যস্ত কর্মীরা দাসবৎ হয়ে উঠে, সমস্যার সামাধান বের করার বা করণীয় নির্ধারণের কাজে বৌদ্ধিকভাবে জড়াগ্রস্ত হয়ে পড়ে। অন্যদিকে, কাজের স্বীকৃতি বড়সাহেবরাই লুটে নেয় বলে কর্মীরা প্রোএক্টিভভাবে তৎপর থাকে না। কাইযেন পরিবেশে ব্যর্থতার দায় ব্যক্তির উপর বর্তানো হয় না বলে সকলেই সদিচ্ছা নিয়ে কর্মতৎপর থাকে। নেতৃত্বের আসনে থাকা কর্তারা স্ট্র্যাটেজিক অঙ্গনে এবং টিম সদস্যদের সমস্যাদি ও তাদের কাজের ক্ষেত্রে বাধাগুলো দূরীকরণে অধিক মনোযোগ দেয়ার সময় পায়। কাইযেনে পারস্পরিক আস্থা ও স্বচ্ছতা তৈরি হয়, সমস্যা গোপন করার প্রবণতা দূর হয়, ব্লেইম গেইম বন্ধ হয়, ব্যক্তিগত দায় এড়ানোর পিংপং খেলার অবসান হয় এবং যোগাযোগে প্রভূত উন্নতি ঘটে।